Teperindang begulu ba menalan
DULU ari tu bala pemacha nyangka bisi macha asal pengawa nyabung kitai Iban ke bepun ari Keling seduai Keling Langit ti sama dekaka Kumang, lalu ngejungka seduai nyabung manuk bentaruhka iya. Jerita tu ditusui aku dulu ari tu. Udah tembu pengawa nyabung Keling seduai petunggal iya Keling Langit, orang mayuh ke sama bisi ampit meda sabung seduai nya pan lalu bela gagit deka nguji nyabung. BEREBUT NGINANG MANUK Belabuh ari nya pengawa nyabung manuk nya lalu nyadi siti pengerindang bala Iban rambau nya kelia. “Nyadi bepun ari nya, sida lalu mega berebut deka nginang manuk ambika manuk sabung. Tiap-tiap kali bisi pengawa baka gawai, melah pinang enggau pengerami bukai, bala sida enda tau enda nembu ka pengawa nya belabuh ari sabung. Sebedau pengawa nyadi, sida deka nyabung dulu,” ku Bran ak Saka, ke semampai diambi orang nyadi tuai sabung kelia di Batang Melupa. Iya mansutka jaku nya urung taun 1999 menya lebuh bekenang pasal nyabung enggau penulis tu. Bala mensia rambau nya kelia pan rindu amat ka pengawa nyabung ketegal iya ulih ngerapitka kaul sida enggau pangan diri. Bisi mega sida ngena manuk sabung kena nentuka sapa ti patut empu temuda rimba lebuh tuai enda ulih mutarka rebut sida. Tang udah bekau Keling dua iku nya bentaruhka indu, nadai udah kala ninga orang bukai ari kelia datai ka kemaya tu bisi bentaruhka indu. Nyentukka seharitu, pengawa nyabung tu agi mengkang dikemeranka bala Iban taja pan udah mayuh ubah ari segi jalai sabung enggau entaruh. Ba diri aku empu, terubah udah ampit meda orang nyabung iya nya ba taun 1962 menya. Nya meh lebuh maya orang nyabung agi betinggang ari ulu ari ili. Orang ke ninggang sida ari ili nya sida ke datai ari ili lalu sida ke datai ari menua tunga ke ulu nya ninggang sida ari ulu. KENA NGULIHKA BELANJA Kebuah ti selalu bisi nyabung dalam taun 1962 menya di menua kami ba Batang Melupa di Saratok laban semampai deka ngulihka belanja ungkup sekula Nanga Assam ti baru dibuka. Bala kami meh nembiak ti mungkal sekula nya kelia. Maya tu meh niang Bran seduai lemambang Salok anak Jembu selalu dipaduka orang besilih-silih nyadi tuai sabung. Lalu enti nuan nyadi tuai sabung maya nya, enda tau enda muka menalan nyabung manuk nuan empu taja pan pasang manuk nya enda besai, iya nya entara sepuluh ringgit ngagai dua puluh ringgit aja. Nya alai niang apai menya nadai kala pungkang manuk sabung. Lebuh atur betinggang nya agi dikena, kira nyentuk ngagai tengan taun 1970an menya, orang ke bisi ditemu tama ngagai kelingi kandang engkah manuk ari sepiak ukai ditinggang iya deka kena tunggu tuai sabung. Kebuah pia laban enggaika orang nya tepedaka ni bagi manuk ti deka disabung lalu enggaika manuk nya ulih selinting sida ari sepiak enggau manuk ti empu bulu ulih ngalahka siku-siku manuk ti deka disabung. Nya meh lebuh maya orang agi ngemeranka tuah enggau bulu manuk. Diatu orang lebih agi meratika penajam taji enggau jalai kebat. ASAI MEDA DIRI Bala sida anembiak enggau tuai ti gagit nginang manuk ambika sabung meda ba manuk nya gamal sida iya empu. Orang empu iya nya nyema ka manuk nya empu bulu ti merundai manah dipeda, kering tempap sayap munyi rebab palu rebana, bulu pelu-pelu kering nyeregu tajam changka. Iya meda manuk nya asai ti meda diri iya empu. Nyadi lebuh manuk nya udah dilengka, orang empu iya baka ti ngasaika diri iya empu ti belaban bebintih ba menalan. Enti sema manuk nya menang, nyau asai iya empu meh ti menang belaban ba menalan, lalu pia mega enti manuk nya telih, mati tauka alah rari, orang empu nya pan asal ti udah kena insai orang, empa pemalat alah. Bala sida ti lelaki indu jarang deka nginang manuk sabung lalu jarang mega nyadi penyabung rindu amat ka manuk sabung sida nyentukka sida lebih rindu agi ka manuk sabung bebanding enggau bini anak sida empu. Nadai utai tupi bukai ngerinduka ati sida lebih ari manuk sabung. Mulai ngagai manuk sabung nya empu, sida rindu agi bebintih ari makai. Sida ulih natka pemedis lalu enda mudah enchabut diri enti apin tepantup ba bandir, reti nya sida meseti bebintih nyentukka siku sida rari alah tauka mati. Sida nadai takut mati. Enti sida mati, sida mati enggau ati ti lantang laban ba sida manuk, sida mati ba menalan. Sama enggau kitai mensia, sida mati bepantap. Taja pan asal nyabung tu betumbuh ari rebut Keling seduai petunggal iya Keling Langit, pengawa nyabung ba menua kitai kemayatu, udah nyadi siti pengawa main ti dikerindu semua. Laban rindu ka sabung, diatu menalan sabung udah nyadi siti endur orang betemu ketegal siti pengerindu. Ba menua kitai diatu, bala menyadi kitai bansa China nya balat agi mandangka pengerindu sida, lebih agi ba kelang sabung bentaruh besai. Diatu kitai Iban nyabung nyerumba gawai baka Gawai Dayak, Gawai Antu sereta enggau gawai bukai. Bisi mega nyabung maya ngetas ulit enggau sekeda pengawa kitai bansa ti alai bala ngena awak nya minta lisin ari opis DO enggau kemendar ari polis tauka niri setunggul enggau tanda asal kitai Iban nyadika ‘lisin’ sida.Iya ti bendar, pengawa nyabung tu siti pengerindang serata dunya. Tau iya dikumbai pengerindang universal, reti nya dikerindu semua mensia. Kebuah pia, enti kitai nyidi asal iya ba bansa enggau menua siti-siti, dia kitai deka nemu mayuh bansa bukai ba dunya tu ti bebendar ngemeranka sabung ari dulu menya. Mayuh menua bukai kelimpah ari menua kitai ti udah bebendar nyabung nitihka pansik. Tang menua ti balat ngemeranka sabung ba dunya tu nadai lebih agi ari menua Philippines, kelimpah ari menua kitai, sereta pia mega menua USA. Menua Thailand enggau menua Asia bukai bisi mega nyabung, lalu pia mega di menua Timur Tengah enggau Afghanistan. ORANG ROMAN RINDU NYABUNG Dulu menya, bala orang Roman belabuh rindu ka pengawa nyabung udah bekau tuai sida Julius Caesar dalam tuan 40 BC nyadi raja sida. Kebuah pia, laban ni pengawa ti dikerinduka Caesar, nya meh ti dikerinduka bala Roman. Nyau datai ba abad keterubah AD, sida nyau majak agi gila nyabung. Nyau sebaka enggau pengagit bala sida sedagar Greek di Athens dulu ari nya. Ba menua England, nyabung udah nyadi siti pengerindang belabuh ari maya Julius Caesar tang lebih balat dikereja sida lebuh datai ba perintah Raja Henry II dalam abad ke-12. Tang raja ti balat agi rindu ka sabung manuk iya nya Raja Henry VIII dalam abad ke-16. Rambau nya nyabung dikumbai orang ‘sport of kings’. Raja Henry VIII ngaga siti istana alai endur iya ngasuh orang ngatur sabung. Menalan sabung ba istana Whitehall Palace nya siti stadium besai lalu ulih ngundan beribu-ribu mensia ti diasuh iya datai ngemata sabung.Tang lebuh Queen Victoria merintah England dalam taun 1849, iya ngetuka sabung datai ka pengawa nyabung badu diatur ngagai ujung taun 1850an. Tang istana Whitehall nya lalu nyadi ka tambai pengawa nyabung awakka iya dikingatka rayat di England belama iya. Kelimpah ari England, menua bukai baka France, Belgium, Spain enggau USA mega bisi ampit gila nyabung. Ba menua USA, bala penyabung nya nyengkaum bala sida ti udah pegari nama nyadi presiden. Orang balat gagit nyadi penyabung nya nadai lebih ari George Washington, iya nya presiden USA keterubah iya. Presiden bukai ti rindu ka sabung nyengkaum Andrew Jackson, Thomas Jefferson enggau Ibraham Lincoln. Sida nyabung ba dalam bilik aum lebuh ke nganti baum Congress tauka aum bukai. Nunda ku pansik, George Washington nginang bepuluh-puluh manuk sabung lalu siku ari bala penyabung ditakutka orang mayuh. RETA PENGAYA Manuk sabung rambau nya dikira siti ari reta pengaya. Ba menua Philippines orang ti tebilang nyadi penyabung nyengkaum Presiden Manuel Acuna Roxas, General Servillano Aquino, anak iya Senator Don Benigno Aquino enggau Governor Jose Urquico. Lalu kitai sama nemu sida tu ngepunka asal purih manuk kering sereta kuat bebintih. Taja pan nyabung tu siti pengawa balat dikemeran bansa Iban laban iya udah nyadi asal ari dulu menya, pengawa nyabung ba menua kitai udah nyadi siti pengerindang ungkup semua. Iya udah nyadi siti jalai judi lalu enda tau sebarang endur ngatur enti nadai lisin. Bala orang ti ditangkap nyabung tau kena tinggang ukum baruh Gaming Act 1967, lalu sida ti ngatur sabung nya kena tinggang ukum nitih Cruelty to Animals Act 1987, lalu kala ga ditangkap sereta diukum nitih Open Gambling House Act 1953. Nyadi bala ketuai kitai Iban mayuh mega udah mansutka jaku ngagai bala mayuh kena ngelalau bala di menua pesisir enggau nengeri awakka enda kelalu ngemeranka sabung. Tu amat, tang adat asal enda tau dibuai sekali-kali. Taja pia kitai meseti belalauka jaku tuai kitai nitih pematut iya. Oleh Telesa Emperan 
See author's posts
